Grøn Trepart - Udpegning af politisk repræsentation i Lokal(e) trepart(er) (B)

# Sagsfremstilling

## Kompetence

Kommunalbestyrelsen

## Beslutningstema

Med *Aftale om et Grønt Danmark* og *Aftale om Implementering af et Grønt Danmark* får kommunerne ansvaret for planlægning og implementering af arealomlægningsindsatsen. Kommunernes opgave forankres i lokale treparter, der tager udgangspunkt i de eksisterende vandoplandsstyregrupper (VOS’er). Kommunalbestyrelsen skal udpege en politisk repræsentant, der skal repræsentere kommunen i den lokale trepart for [hovedvandopland].

## Indstilling

Direktøren for [Teknik og Miljø] indstiller,

at Kommunalbestyrelsen udpeger et kommunalbestyrelsesmedlem, der skal repræsentere kommunen i den lokale trepart for [hovedvandopland].

## Sagens indhold

Med *Aftale om et Grønt Danmark* og *Aftale om Implementering af et Grønt Danmark* får kommunerne en central rolle med ansvar for planlægning og implementering af arealomlægningsindsatsen. Det betyder, at kommunerne skal udarbejde dynamiske omlægningsplaner senest i 2025, der viser, hvordan man lokalt vil komme i mål med indsatsen. Indsatsen omfatter udtagning af kulstofrige lavbundsjorder, vådområder, skovrejsning, ekstensivering og andre arealbaserede omlægningsindsatser, herunder at bidrage til bedre vilkår for natur og biodiversitet.

Siden 2010 har kommunerne koordineret udtagning af landbrugsarealer i 23 tværkommunale vandoplandsstyregrupper (VOS’er), som fra 2024 har organiseret sig i 10 grupperinger med henblik på tværgående samarbejde, kapacitetsopbygning og stordriftsfordele. [Kommunenavn] Kommune er medlem af VOS [hovedvandopland], hvor [kommunenavn] Kommune har formandskabet og [kommunenavn] står for sekretariatsbetjeningen. Dette tværkommunale samarbejde skal fortsætte i 23 lokale treparter med flere aktører, der forsat er organiseret i de 10 grupperinger.

Hver lokal trepart består af følgende medlemmer:

* 1-2 repræsentanter for hver kommune i oplandet, heraf mindst 1 politisk repræsentant
* 1-2 lokale landbrugsrepræsentanter
* 1-2 lokale repræsentanter for lokale naturorganisationer
* 1 repræsentant fra Naturstyrelsen

Repræsentanterne fra natur- og landbrugsorganisationerne udpeges centralt af hhv. Danmarks Naturfredningsforenings og Landbrug & Fødevarers hovedorganisationer. Naturstyrelsen udpeger også deres repræsentanter.

Kommunalbestyrelsen skal således udpege 1-2 politiske repræsentanter for den eller de lokale treparter, som kommunen er en del af. Fristen for udpegelse til lokale treparter bliver forventeligt 1. februar 2025.

Som oplandskommune kan man undlade at lade sig repræsentere i en lokal trepart, hvis der er enighed med de øvrige kommunalbestyrelser i oplandet om, at andelen af kommunens areal i oplandet er ubetydeligt eller ikke relevant.

## Retsligt grundlag

Den lokale organisering af omlægningsindsatsen er aftalebaseret og udmøntes ikke i love og bekendtgørelser.

* Aftale om et Grønt Danmark. Aftale mellem regeringen, Landbrug & Fødevarer, Danmarks Naturfredningsforening, Fødevareforbundet NNF, Dansk Metal, Dansk Industri og Kommunernes Landsforening den 24. juni 2024
* Aftale om Implementering af et Grønt Danmark. Aftale mellem regeringen (Socialdemokratiet, Venstre og Moderaterne), Socialistisk Folkeparti, Liberal Alliance, Det Konservative Folkeparti og Radikale Venstre den 18. november 2024.
* Kvælstofindsatsbehovet fastlægges i statens reviderede vandområdeplaner 2021-2027, som blev sendt i høring den [20. december 2024].

## Økonomi

Ingen bemærkninger.

## Tværgående konsekvenser

Der forventes at være behov for tværgående indsatser i relation til øvrig kommunal planlægning i forbindelse med implementeringen.

## Bilag

Bilag 1 - Aftale om et Grønt Danmark

Bilag 2 - Aftale om Implementering af et Grønt Danmark